Glimlag jy's op kamera | Mossel Bay Advertiser
Glimlag jy's op kamera
Hannes Visser | 06 September 2019
Die gewildheid van die media hang gewoonlik af van wie aan die voorkant van die kamera is en of die persoon soet of stout was. Die betroubaarheid van die media word ook min of meer hiervolgens beoordeel.
Ek het lankal ophou tel hoeveel kere ek op tonele gedreig word omdat ek foto's neem of stories wil skryf. "Sit hierdie foto in die koerant dan kyk jy wat gebeur...", is nogal 'n gewilde reaksie en soms word dit afgewissel met, "Jy sal van my prokureur hoor...".
Maar, dieselfde persoon het geen probleem as die media ander mense "in die koerant sit nie". So 'n ruk gelede was iemand vreeslik omgekrap toe ek foto's neem van 'n dronk bestuurder wat gearresteer word, maar dieselfde persoon het op 'n keer in 'n gesprek gesê daar moet teen dronkbestuurders opgetree word. Die prentjie verander natuurlik heeltemal as jou beste vriend op 'n dag na 'n kuier in 'n paal vasjaag.
Die vraag, "nou hoekom moet dit in die koerant kom?" is nogal 'n gewilde een en een waaroor mens seker moet besin. Dis nogal 'n sinvolle vraag want, moet alles in die koerant kom?
'n Rukkie gelede het iemand my beetgekry omdat ek nie berig het oor 'n man wat R270 se kruideniersware by 'n winkel gesteel het nie, maar ek het berig oor 'n munisipale amptenaar wat uit sy pos onthef is. Ongelukkig wou sy my nie die geleentheid gee om te verduidelik nie, want dan sou ek vir haar gesê het dat die munisipale amptenaar se storie in openbare belang was. Wat die winkeldiefstal aanbetref, was dit vir sommige mense nuuswaardig omdat die man jare gelede op die raad was, en sou hy nou nog 'n raadslid wees, sou ek dit beslis gedek het. Maar, weereens bepaal mense die nuuswaardigheid van iets volgens hulle eie perspektief en ongelukkig dikwels ook volgens hulle eie agendas.
Ons word ook oor die kole gehaal as 'n versekeringsmaatskappy besluit om nie uit te betaal nie omdat 'n koerantfoto of -video wys wat gebeur het. Dan is die verlies "die koerant se skuld", nie die oortreder s'n nie. Die persoon vergeet ook, of besef dalk nie, dat dieselfde versekeringsmaatskappy ook die nooddienste, verkeersafdeling, polisie en selfs omliggende besighede wat kameras het, kontak.
Die hele besigheid is eintlik vreeslik eenvoudig: Iemand besluit om iets te doen, iemand kom dit agter (of dit gebeur sommer in die openbaar waar almal sien), die media daag op, probeer soveel inligting as moontlik kry en skryf die storie. Dis nou nie asof ek 'n stadige vragmotor op 'n draai gaan plant wat iemand dwing om op 'n sperstreep verby te gaan nie. Net so kan ek nie onthou dat ek al ooit by 'n botsing opgedaag het en die bestuurder aangemoedig het om gou-gou weg te hol voordat die polisie opdaag nie. Die feit is dat goed gebeur en dat daar 'n verwagting van die media is om dit oop te vlek en die storie so akkuraat as moontlik te vertel. Ons ding mee met jan-publiek wat links en regs foto's en halfstories op sosiale media deel en 'n groot deel van ons verantwoordelikheid is om toe te sien dat die korrekte of dan die korrekste weergawe gepubliseer word.
Posted on: 08:16 Fri, 06 September 2019